送孫勉
作者：蘇軾
朝代：宋

paragraphs: 昔年罷東武，曾過北海縣。
白河翻雪浪，黄土如蒸麪。
桑麻冠東方，一熟天下賤。
是時累饑饉，常苦盜賊變。
每憐追胥官，野宿風裂面。
君爲淮南秀，文采照金殿。
胡爲事奔走，投筆腰羽箭。
更被髯將軍，豪篇來督戰。
親程三郡士，玉石不能衒。
欲知君得人，失者亦稱善。
君才無不可，要使經百鍊。
吾詩堪咀嚼，聊送別酒嚥。